text: Gnist antændte maling og fortyndervæske
  31 august 2018 kl. 15.01
  En maler er sendt på hospitalet efter branden i Rødekro.
  Klokken 11.59 blev Brand & Redning Sønderjylland kaldt ud til en industribygning på Norgesvej i Rødekro.
  - Malerarbejde i en malerkabine var skyld i, at en gnist antændte maling og fortyndervæske, fortæller vagtchef for Syd- og Sønderjyllands Politim Ole Aamann, til TV SYD.
  En maler befandt sig i bygningen. Han blev forbrændt og blev derfor kørt til Odense Universitetshospital. Politiet kender ikke malerens tilstand.
  Klokken 14.07 var branden under kontrol. Dele af tagkonstruktionen på industribygningen er brandskadet.
  